Sascoc: ‘Caster-uitspraak is massiewe keerpunt’Caster Semenya. (Foto: Reg Caldecott / ANA) Die Suid-Afrikaanse Sportkonfederasie en Olimpiese Komitee (Sascoc) het die uitspraak van die Internasionale Hof vir Sportarbitrasie (CAS) teen Caster Semenya veroordeel. Dit kom nadat die CAS Woensdag teen die 28-jarige Semenya, ŉ Suid-Afrikaanse atleet, beslis het in ŉ regsgeding om die Internasionale Vereniging vir Atletiekfederasies (IAAF) se nuwe reëls oor testosteroonvlakke in die liggaam te betwis. Die CAS het albei versoeke vir arbitrasie in die verband van die hand gewys. Semenya sal nou gedwing word om vir ses maande voordat sy deelneem medikasie te neem om haar testosteroonvlakke te verlaag. Semenya wat jare gelede deur dieselfde omstredenheid gegaan het en toe haar saak gewen het, het ŉ span kenners gehad om die IAAF se beslissing teen te staan. Die internasionale atletiekliggaam probeer “hiperandrogene atlete” en persone met “verskille in seksuele ontwikkeling” dwing om behandeling te ontvang om hul testosteroonvlakke tot ŉ voorgeskrewe vlak te verlaag as hulle steeds as vroue wil deelneem. Sascoc sê in ŉ verklaring die CAS het dus beslis die reëls vir atlete met verskille in seksuele ontwikkeling is diskriminerend, maar sulke diskriminering “is ŉ nodige, redelike en gepaste manier om die IAAF se doelwit om die integriteit van vroue-atlete in professionele sport te beskerm”. “Ons stem hoegenaamd nie met die CAS saam nie. Dit is duidelik uit die uitspraak die toepassing van hierdie reëls is steeds ŉ bron van kommer, terwyl die atlete se vermoë om deurentyd aan die maksimum toegelate testosteroonvlakke te voldoen ook ŉ probleem kan wees. Ons hou vol hierdie reëls is swak deurdink en sal ŉ groot nadeel vir die geteikende vroue-atlete inhou,” het Natalie du Toit, voorsitter van Sascoc se Atletekommissie, gesê. “Hierdie besluit is ŉ massiewe keerpunt aangesien daar nou herdefinieer word wat ŉ vroulike atleet is. Die vraag wat ons almal vra, is hoe gaan hierdie regulasies met gelykheid, onpartydigheid en regverdigheid in internasionale sport toegepas word. Ons glo hierdie besluit sal die talent van atlete hier in Suid-Afrika belemmer, en omdat ons vir Caster ken en weet watter harde werk sy in haar sport ingesit het, sal ons al haar strewes ondersteun en agter haar staan.” Caster Semenya. Foto: AP Photo/Mark Schiefelbein Gideon Sam, president van Sascoc, sê daar kan nie uit die oog verloor word dat die Verenigde Nasies die IAAF se regulasies as “onnodig, vernederend en skadelik” gekritiseer het nie. “Daar is al lank op Caster se regte getrap en ons het gehoop hierdie saak sou die kwessie tot ŉ einde bring. Dit is betreurenswaardig dat sy en talle ander vroue wêreldwyd steeds onderwerp sal word aan sulke vooroordeel en oortredings en ontneem sal word van die geleentheid om te presteer en in die kollig van die sportwêreld te staan,” het Sam gesê. Ook die ANC en die DA het hul skok en ontevredenheid oor die CAS se beslissing uitgespreek. Die ANC het in ŉ verklaring gesê die IAAF wat veronderstel is om waardes vir atlete te beskerm, het met vooroordeel opgetree op ŉ manier wat atlete skei eerder as verenig. Die DA het ook die saak as “algeheel diskriminerend” teenoor vroue-atlete bestempel en ŉ beroep op Sascoc en die Suid-Afrikaanse regering gedoen om alle moontlike prosesse aan te wend om die besluit teen te staan en te baklei vir Semenya se reg om op internasionale vlak mee te ding.